钦定古今图书集成/明伦汇编/氏族典/第285卷 > 黄裳
## 钦定古今图书集成/明伦汇编/氏族典/第285卷 > 黄裳

按《宋史黄裳传》：“裳字文叔，隆庆府普城人。少颖异，能
属文。登乾道五年进士第，调巴州通江尉，改兴元府
录事参军。以四川制置使留正荐，迁国子博士，以母
丧去。除丧，复召，除太学博士，进秘书郎，迁嘉王府翊
善。裳久侍王邸，每岁诞节，则陈诗以寓讽。王尝侍宴
宫中，从容为光宗诵酒诰，曰：‘此黄翊善所教也’。光宗”
诏劳裳。绍熙二年，迁起居舍人。三年，试中书舍人。未
几，除给事中。裳在琐闼，甫一月，封駮无虑十数。改兵
部侍郎，不拜，遂以显谟阁待制充翊善。宁宗即位，改
礼部尚书，卒。裳为人简易端纯，每讲读，随事纳忠，上
援古义，下揆人情，气平而辞切，事该而理尽。笃于孝
友。嘉定中，谥忠文。子瑾，大宗正丞。孙子敏，刑部郎官。